贈杭僧道潛
作者：蘇轍
朝代：宋

paragraphs: 月中依松鶴，露下抱葉蟬。
賦形已孤潔，發響仍清圓。
潛師本江海，浪迹遊市廛。
髭長不能剪，衲壞聊復穿。
瘦骨見圖畫，禪心離攀緣。
出言可人意，一一皆自然。
問師藏何深，不與世俗傳。
舊識髯學士，復從璉耆年。
塵埃既脫落，文彩自精鮮。
落落社中人，如我亦有旃。
奈何一相見，撫卷坐長嘆。
歸去勿復言，山林信多賢。